༄༅།  ། སྙན་ངག་མེ་ལོང་ལས་ལེའུ་གཉིས་པའི་དཔེར་བརྗོད་མཚོ་བྱུང་དགྱེས་པའི་མེ་ཏོག་ཅེས་བྱ་བ་བཞུགས་སོ།  །
སྙན་ངག་མེ་ལོང་ལས་ལེའུ་གཉིས་པའི་དཔེར་བརྗོད་མཚོ་བྱུང་དགྱེས་པའི་མེ་ཏོག་ཅེས་བྱ་བ།

༄༅༅།  ། སྭསྟི།  ལེའུ་གཉིས་པ་དོན་རྒྱན་སུམ་ཅུ་རྩ་ལྔའི་ཐོག་མ་རང་བཞིན་བརྗོད་པའི་རྒྱན་ལས་དང་པོ་རིགས་ཀྱི་རང་བཞིན་བརྗོད།  མཚན་དང་དཔེ་བྱད་ཡོངས་རྫོགས་མཛེས་པའི་སྐུ།  ། གཞོམ་མེད་ཡན་ལག་དྲུག་ཅུའི་དབྱངས་སྙན་གསུང་།  ། ཤེས་བྱ་ཐམས་ཅད་མཁྱེན་པའི་ཡེ་ཤེས་ཐུགས།  ། གསུམ་ལྡན་འཇིག་རྟེན་འདྲེན་པ་ཡོངས་ལ་འདུད།  ། ཅེས་པའམ།  ཡང་ན།  སྐྱོན་བྲལ་ཡོན་ཏན་ཀུན་གྱི་གཏེར་མངའ་ཞིང་།  ། སྐུ་གསུམ་གོ་འཕང་མཆོག་གི་རྩེར་སོན་ཏེ།  ། སྲིད་དང་(༢)ཞི་བའི་མགོན་པོ་ཟླ་མེད་པ།  ། བདེ་གཤེགས་ཆོས་ཀྱི་རྒྱལ་པོ་ཆེ་རྣམས་བསྔགས།  ། ཞེས་དང་།  ཡང་ན།  རླབས་ཆེན་ཚོགས་གཉིས་ཡོངས་རྫོགས་ཤིང་།  ། སྟོབས་བཅུའི་དཔལ་མངའ་བདུད་བཞི་ལས།  ། རྣམ་པར་རྒྱལ་བའི་དབང་ཕྱུག་ཆེ།  ། དཔལ་སྟུག་ཀུན་ལ་ཕྱག་འཚལ་ལོ།  ། ཞེས་པ་ལྟ་བུ། ༈གཉིས་པ་བྱ་བའི་རང་བཞིན་བརྗོད།  སྙིང་སྟོབས་མཆོག་གིས་གདུལ་དཀའི་ཞིང་འདི་བཟུངས།  ། མཐོང་ཐོས་དྲན་པས་ཕན་བདེའི་དཔལ་སྟེར་བ།  ། རྒྱལ་བའི་དབང་པོ་ཟས་གཙང་སྲས་པོ་དེས།  ། སྐལ་བཟང་འགྲོ་ཀུན་སྨིན་གྲོལ་ལམ་ལ་བཀོད།  ། ཅེས་དང་།  ཡང་ན།  མི་ཟད་ངག་གི་འདོད་ཀུན་འཇོ་བ་ཡི།  ། དུས་གཟུགས་ལང་ཚོའི་དཔལ་འཛིན་སྨྲ་བའི་ལྷ།  ། ཟུར་ཕུད་ལྔ་ལྡན་མཆོག་གི་རྩལ་ལྡན་ཆེས།  ། ལེགས་བཤད་འབུམ་སྡེར་སྤྱོད་པའི་སྐལ་བཟང་སྩོལ།  ། ཞེས་དང་།  གཞན་ཡང་།  དྲུག་ཅུའི་དབྱངས་སྙན་གླུར་ལེན་ཅིང་།  ། འཇོ་སྒེག་འགྱིང་བག་རྣམ་འགྱུར་ཅན།  ། སྒྲ་དབྱངས་ལྷ་མོས་སྐལ་ལྡན་ལ།  ། ངག་གི་དངོས་གྲུབ་ཅི་ཡང་སྟེར།  ། ཞེས་པ་ལྟ་བུ། ༈གསུམ་པ་ཡོན་ཏན་གྱི་རང་བཞིན་བརྗོད།  བུ་རམ་ཤིང་པའི་གདུང་འཛིན་ཀུན་མཁྱེན་དེའི།  ། རྣམ་ཐར་ཆ་ཤས་ཙམ་ཞིག་བསམས་པས་ཀྱང་།  ། མངོན་པར་དད་ཅིང་མོས་དགའི་ཕུན་ཚོགས་དང་།  ། གཏན་དུ་བདེ་བའི་དོན་ཆེན་བདག་གིས་ཐོབ།  ། ཅེས་པའམ།  ཡང་ན།  འཇམ་མགོན་གཙུག་གི་རྒྱན་དུ་བསྟེན་ཙམ་གྱིས།  ། གནས་ལྔའི་འབྱོར་བར་དབང་བའི་ངོ་མཚར་དང་།  ། དྲན་དབང་གྲུབ་པའི་མདུན་སར་འབེལ་དགུའི་གཏམ།  ། འཛད་མེད་གཏན་བདེའི་ཁྱུ་མཆོག་སྟོབས་སུ་འཕེལ།  ། ཞེས་དང་།  གཞན་ཡང་།  ཟླ་སྲིང་ཕང་འགྲོའི་དབྱངས་ཐོས་པས།  ། རྨད་བྱུང་བློ་གྲོས་རྒྱས་པ་དང་།  ། རྣམ་དཔྱོད་དར་བབ་ལེགས་བཤད་ཀུན།  ། སྨྲ་བའི་སྤོབས་པ་གཟེངས་སུ་མཐོ།  ། ཞེས་པ་ལྟ་བུ། ༈བཞི་པ་རྫས་ཀྱི་རང་བཞིན་བརྗོད།  མཚམས་སྤྲིན་མདངས་འཕྲོག་མཛེས་སྐུ་རྒྱན་གྱིས་སྤུད།  ། ཕྱག་གཡས་མི་ཤེས་གཅོད་པའི་རལ་གྲི་དང་།  ། གཡོན་(༣)པས་ཨུཏྤལ་འདབ་རྩེར་པུསྟ་ཀ། འཛིན་མཛད་སྨྲ་བའི་དབང་ཕྱུག་ཞིང་འདིའི་དཔལ།  ། ཞེས་པའམ།  ཡང་ན།  ས་ཟླའི་མངལ་ཅན་དལ་འགྲོའི་མཚོར་འཁྱིལ་ལས།  ། སྨིན་ལེགས་མཛེས་སྐུར་འཕྲུལ་སྐྱེས་ཕྱག་སོར་རྩེས།  ། ཆོས་ཀུན་དབྱངས་སུ་འདོམས་པའི་བཻ་ཌཱུར་རྒྱུད།  ། བསྐུལ་མཁས་རྡོ་རྗེ་དབྱངས་ཀྱི་རྒྱལ་མོས་སྐྱོངས།  ། ཞེས་དང་།  གཞན་ཡང་།  ལྗོངས་འདིར་ཤིང་རྟ་ཆེ་གཉིས་གཞུང་།  ། གསལ་ལ་ཟླ་བྲལ་གསེར་མདོག་ཞྭའི།  ། ཅོད་པན་འཆང་བའི་རྣམ་འདྲེན་གཙོ།  ། བྱམས་པའི་སྲས་མཆོག་ཙོང་ཁ་པ།  ། ཞེས་པ་ལྟ་བུ། ༈གཉིས་པ་དཔེའི་རྒྱན་ལས་དང་པོ་ཆོས་དཔེ།  རྗེ་བཙུན་བརྟན་པའི་སྙིང་པོའི་ཞལ་དཀྱིལ་ནི།  ། སྟོན་དུས་དགུང་སྔོན་དབྱིངས་ཀྱི་ཟླ་རྒྱས་བཞིན།  ། དཀར་མཛེས་མཚུངས་པ་མེད་པའི་ངོ་མཚར་དེ།  ། འགྲོ་བ་ཀུན་གྱི་མིག་ལ་བསྟན་དུ་གསོལ།  ། ཞེས་པའམ།  ཡང་ན།  ངག་གི་དབང་ཕྱུག་མཚོ་བྱུང་མཚན་དཔེའི་སྐུ།  ། མན་ཤེལ་རི་དབང་ཉི་འོད་དབང་པོའི་གཞུས།  ། འཁྱུད་བཞིན་བལྟ་བས་ངོམས་པ་མེད་པའི་དཔལ།  ། མངོན་སུམ་བདག་གི་སྣང་བྱེད་སྐལ་བར་སྩོལ།  ། ཞེས་དང་།  གཞན་ཡང་།  མཁས་ཁྱོད་འཆད་པའི་ལེགས་བཤད་འདི།  ། གནྔྷར་དཔལ་མོའི་གླུ་བཞིན་སྙན།  ། ལུང་དང་རིགས་པས་རྩོད་པའི་ངག། དབང་པོའི་ལག་ཉལ་ལྟ་བུར་འཇིགས།  ། ཞེས་པ་ལྟ་བུ། ༈གཉིས་པ་དངོས་པོའི་དཔེ།  རྒྱལ་ཡུམ་དབྱངས་ཅན་ལྷ་མོའི་འདྲེན་བྱེད་ཟུང་།  ། ཨུཏྤལ་མཐིང་ཁའི་འདབ་མའི་རྗེས་འགྲོ་ཉིད།  ། རྣམ་བཀྲ་འཁྱོག་ལྡན་སྨིན་མའི་རི་མོ་ནི།  ། ཨིནྡྲ་ནཱི་ལའི་འཁྲི་ཤིང་གཞོན་ནུ་བཞིན།  ། ཞེས་པའམ།  ཡང་ན།  པདྨའི་ལྕུག་ཕྲན་དང་མཚུངས་སྙིམ་པའི་རྩེར།  ། རྨད་བྱུང་ཡིད་བཞིན་མཆོག་གི་ཏམྦུར།  ། འགྲོགས་པའི་སྒྲ་དབྱངས་འདོད་དགུར་འཇོ་བ་འདི།  ། ཚངས་པའི་འཇིག་རྟེན་རྫོགས་པའི་རོལ་མོ་བཞིན།  ། ཞེས་དང་།  གཞན་ཡང་།  དཎྜིའི་ཞལ་གྱི་ལུང་བཟང་མཆོག། ཟླ་བའི་མ་མ་ཉིད་དང་མཚུངས།  ། དཔྱོད་ལྡན་ལེགས་བྱས་དར་དྲག་ཚོགས།  ། ཆུ་ལྷའི་བུ་ཡི་ཚུལ་ལ་འགྲན།  ། ཞེས་པ་ལྟ་བུ། ༈གསུམ་པ་ལྡོག་པའི་དཔེ།  ས་གཞི་སྐྱོང་བ་ཁྱོད་ཀྱི་གཟི་བྱིན་བཞིན།  ། ཉིན་མོར་བྱེད་འདི་སྣང་བ་ཆེས་བདོ་ལ།  ། ཉིད་ཀྱི་བཀའ་ཁྲིམས་དང་མཚུངས་གོ་ལའི་འགྲོས།  ། ཕྱོགས་ཀྱི་འཁོར་ལོར་དཔའ་བའི་ཚུལ་འདི་མཛེས།  ། ཞེས་པའམ།  ཡང་ན།  དྲན་དབང་མཆོག་གི་འཁོར་གསུམ་མཛད་བཟང་བཞིན།  ། སྐབས་གསུམ་བླ་མ་རིག་གསུམ་བྱེ་བས་རོལ།  ། གང་གི་ལེགས་བཤད་གསར་པའི་ངོ་མཚར་བཞིན།  ། མཐོ་རིས་བདུད་རྩིའི་ཐིག་འཕྲེང་སྙིང་ལ་སྨན།  ། ཞེས་དང་།  གཞན་ཡང་།  རྒྱལ་སྐུ་མཚན་དཔེའི་ཕུང་པོ་བཞིན།  ། གསེར་གྱི་ལྷུན་པོ་བརྟན་ཅིང་བརྗིད།  ། གང་གི་ཚད་མེད་ཐུགས་རྗེ་ལྟར།  ། ནམ་མཁའི་ཕ་མཐའ་དམིགས་སུ་མེད།  ། ཅེས་པ་ལྟ་བུ། ༈བཞི་པ་ཕན་ཚུན་དཔེ་ནི།  འཁོར་བའི་ཕུན་ཚོགས་ཇི་བཞིན་དབང་པོའི་གཞུ།  ། སྣང་བྱེད་ལམ་དུ་ཡིད་འོང་དགའ་སྟོན་སྤེལ།  ། རླུང་གི་རྒྱལ་མཚན་བཞིན་དུ་སྲིད་འབྱོར་ཡང་།  ། མྱུར་དུ་མི་རྟག་འཇིག་པའི་ངང་ཚུལ་སྟོན།  ། ཞེས་པའམ།  ཡང་ན།  ཚངས་པར་སྤྱོད་ལྡན་ཁྱོད་བཞིན་ཀུདྐུ་མའི།  ། མེ་ཏོག་བརྩེགས་འཕྱུར་ཚིག་མདའི་རི་བོ་སྟེ།  ། ས་འཛིན་མཆོག་ལྟར་མང་ཐོས་ཚུལ་ལྡན་གང་།  ། ཀུན་དགའི་བསུང་ཞིམ་ཕྱོགས་(༤)བརྒྱར་འཐུལ་འདི་མཚར།  ། ཞེས་དང་།  གཞན་ཡང་།  དབྱངས་ཅན་དགྱེས་པའི་ཞལ་དཀྱིལ་བཞིན།  ། ཟླ་གཞོན་དཀར་གསལ་དྲི་མ་མེད།  ། རི་བོང་ཅན་མཚུངས་ཚངས་སྲས་ཀྱི།  ། བཞིན་འདི་བདུད་རྩིའི་བསིལ་འཕྲེང་འཕྲོ།  ། ཞེས་པ་ལྟ་བུ། ༈ལྔ་པ་ངེས་པའི་དཔེ།  དབྱངས་ཅན་རིག་པ་སྨྲ་ལ་ཟླ་མེད་པའི།  ། དཔལ་ལྡན་དཎྜིའི་མཁྱེན་དཔྱོད་ལྷས་རྩེན་མའི།  ། རྗེས་སུ་བྱེད་མོད་མཚུངས་པའི་འཇལ་བྱེད་གཞན།  ། རྣམ་གསུམ་དབྱིག་འཛིན་ཁྱོན་འདིར་རྙེད་དམ་ཅི།  ། ཞེས་དང་།  ཡང་ན།  སྔོན་བསགས་བསོད་ནམས་ལས་གྲུབ་དལ་འབྱོར་རྟེན།  ། བསམ་འཕེལ་ཡིད་བཞིན་དབང་གི་རྒྱལ་པོ་དང་།  ། ངེས་པར་མཚུངས་མོད་དེ་ལས་གཞན་པའི་དཔེ།  ། སྲིད་འདིར་ཀུན་ཏུ་བཙལ་ཡང་ཡོད་མ་ཡིན།  ། ཞེས་དང་།  ཡང་ན།  འཇམ་མགོན་བླ་མ་ཙོང་ཁ་པའི།  ། དཔེ་རུ་ནཱ་གཱ་རྫུ་ན་ལས།  ། འཕགས་པའི་ཡུལ་དུའང་མ་རྙེད་ན།  ། བསིལ་ལྡན་ལྗོངས་འདིར་སྨོས་ཅི་འཚལ།  ། ཞེས་པ་ལྟ་བུ། ༈དྲུག་པ་ངེས་མེད་དཔེ།  ཟླ་བའི་སྲིང་མོའི་ཐགས་བཟང་འཕྲེང་བ་ནི།  ། ཁ་བའི་ལྷུན་པོ་ཚར་དུ་དངར་བ་དང་།  ། མཚན་ཉིད་མཚུངས་མོད་གཞན་དུ་དེ་འདྲའི་དངོས།  ། མཆིས་ན་དེ་ཡང་རྗེས་སུ་རྐང་པ་འཇོག། ཅེས་དང་།  ཡང་ན།  མི་བཟད་ཉེས་བརྒྱའི་འབྱུང་གནས་འཁོར་བ་འདི།  ། རེ་ཞིག་འཛིན་ཁྲིའི་གྲོང་ཁྱེར་ཆེན་པོ་དང་།  ། འགྲན་པར་བགྱིད་ལ་དེ་ལྟའི་ངང་ཚུལ་ཅན།  ། སྲིད་ཚེ་དེ་ཡང་གང་གི་མཚུངས་ཟླར་འགྱུར།  ། ཞེས་དང་།  གཞན་ཡང་།  གང་གི་ངོ་མཚར་སྙན་ཚིག་འདི།  ། དྲི་ཟའི་གླིང་བུ་སྟོང་ཕྲག་གི། མཐུན་ཕྱོགས་གྱུར་མོད་དེ་ལྟའི་ཚུལ།  ། རྙེད་ཚེ་དེ་ཡང་མཚུངས་དཔེར་རིགས།  ། ཞེས་པ་ལྟ་བུ། ༈བདུན་པ་བསྡུས་པའི་དཔེ།  དཔལ་སྟུག་གཟུགས་སྐུ་གཟི་བརྗིད་སྟོང་འབར་བ།  ། ཁོ་ནས་སྣང་མཛོད་ཅོ་འདྲིར་གྱུར་མིན་ཏེ།  ། མུན་པའི་ཚོགས་ཀུན་དྲུངས་ནས་འབྱིན་པ་ཡི།  ། ཡ་མཚན་བསམ་མི་ཁྱབ་པའི་དཔལ་འདིས་ཀྱང་།  ། ཞེས་དང་།  ཡང་ན།  དབྱངས་ཅན་ཁྱོད་ཞལ་མཚར་སྡུག་ལྡན་པ་ཡིས།  ། ཆུ་སྐྱེས་པདྨའི་དཔེ་ཟླར་འགྲོ་མིན་ཏེ།  ། མིག་ལྡན་ཀུན་ཡིད་འཕྲོག་པའི་འཛུམ་མདངས་དང་།  ། ཞིམ་པོའི་དྲི་བསུང་ཕྱོགས་བརྒྱར་འཐུལ་བས་ཀྱང་།  ། ཞེས་དང་།  གཞན་ཡང་།  ཤོང་སྟོན་མཁས་དབང་དཔའ་བོ་དང་།  ། མཁྱེན་དཔྱོད་ཙམ་གྱིས་མཚུངས་མིན་ཏེ།  ། སྡོམ་བརྩོན་བརྟུལ་ཞུགས་ལྡན་བཞིན་དུ།  ། རྒྱལ་བསྟན་གསལ་བར་མཛད་འདིས་ཀྱང་།  ། ཞེས་པ་ལྟ་བུ། ༈བརྒྱད་པ་ཕུལ་བྱུང་དཔེ།  རྒྱལ་བའི་དབང་པོ་བློ་བཟང་གྲགས་པ་དང་།  ། ཁྱབ་བདག་འཁོར་ལོའི་མགོན་པོ་རྡོ་རྗེ་འཆང་།  ། སྤྲུལ་ལོངས་རྟགས་ཀྱི་ངེས་པ་ཁོ་ན་ལས།  ། གཞན་པའི་ཐ་དད་འབྱེད་ཆོས་ཡོད་མ་ཡིན།  ། ཞེས་དང་།  ཡང་ན།  མ་དྲུག་གཞོན་ནུ་ཚོགས་བཟང་མདུན་ས་དང་།  ། མཁས་ཉིད་གངས་ཅན་རི་བོའི་ངོགས་གནས་པ།  ། འདི་ཀོ་ཁྱོད་དང་འཆི་མེད་ཀརྟི་ཀའི།  ། ཁྱད་པར་ཙམ་དུ་ཞིབ་མོར་བློ་ཡིས་རྟོགས།  ། ཞེས་དང་།  གཞན་ཡང་།  ཁྱོད་གསུང་ལེགས་བཤད་ཁྱོད་ཞལ་ལས།  ། ཐོས་ཤིང་ཚངས་དབྱངས་གདོང་བཞི་པའི།  ། མགྲིན་ལས་སྐྱེས་པ་ཁོ་ན་ཡི།  ། ཁྱད་པར་འདི་ལས་གཞན་དུ་ཅི།  ། ཞེས་པ་ལྟ་བུ། ༈དགུ་པ་རབ་རྟོག་དཔེ།  ཐུབ་ཆེན་གསུང་རབ་ཚད་གཟུང་དཔག་དཀའི་ཚུལ།  ། མཚུངས་ཞེས་འཆི་མེད་ལམ་གྱིས་བསྙེམས་མ་བྱེད།  ། གཏིང་མཐའ་མེད་པའི་ཆུ་ཡི་ཕུང་པོར་ཡང་།  ། (༥)གཞལ་དཀའི་ངང་ཚུལ་དེ་ལྟར་ལྡན་པས་སོ།  ། ཞེས་དང་།  ཡང་ན།  སྣང་ཀུན་གཡོ་བ་རང་བཞིན་མེད་པའི་ཆོས།  ། མཚོན་ཞེས་ཆུ་ཟླའི་རོལ་པ་དྲེགས་མི་འཚལ།  ། རྣམ་སད་རྫིང་བུའི་གར་མཁན་གཞི་སྔོན་སྐྱེས།  ། དེ་ལྟའི་ངང་ཚུལ་སྟོན་ལ་རིངས་པས་སོ།  ། ཞེས་དང་།  གཞན་ཡང་།  ཚངས་སྲས་འཛུམ་པའི་དཔལ་ཡོད་ཅེས།  ། ཨུཏྤལ་གཞོན་ནུ་ཁེངས་མི་འཚལ།  ། ཟླ་ཟེར་འཐུངས་པའི་ཆུ་སྐྱེས་ལ།  ། ངང་ཚུལ་དེ་ལྟར་ལྡན་པས་སོ།  ། ཞེས་པ་ལྟ་བུ། ༈བཅུ་པ་རྨད་བྱུང་དཔེ།  ཤེལ་གྱི་འཁྲི་ཤིང་འབིགས་བྱེད་རླུང་གཞོན་གྱིས།  ། བསྐྱོད་ནས་མཛེས་པའི་གར་སྟབས་སྒྱུར་བྱེད་ལ།  ། སྙན་པའི་ངག་གི་གླུ་དབྱངས་ལེན་ཤེས་ན།  ། མཐོ་རིས་མེ་ནཱ་ཀ་དང་མཚུངས་པར་འགྱུར།  ། ཞེས་དང་།  ཡང་ན།  ཨེ་རཎྜ་ལྗོན་རྡོ་རྗེའི་ཚེར་འཆང་ལ།  ། ནག་པོ་བརྩེགས་ནུས་རྐང་སྦས་རོ་འཛིན་གར།  ། ཁྲུས་མཁན་འཇབ་བུ་འཕྲོག་བྱེད་རྔམས་ལྡན་ན།  ། སྙིགས་དུས་སྐྱེ་བོའི་སྤྱོད་ཚུལ་སྤུན་ཟླར་འགྱུར།  ། ཞེས་དང་།  གཞན་ཡང་།  དྲང་ལྡེམ་སྲིད་སྒྲུབ་ཉག་ཕྲན་ལ།  ། ཞོ་འཐུང་རུས་པའི་རྣོ་ངར་དང་།  ། རྡོ་རྗེའི་ཐོག་མདའི་ཤུགས་ལྡན་ན།  ། གང་གི་རྩོད་ངག་དཔེ་ཟླར་བྱེད།  ། ཅེས་པ་ལྟ་བུ།  ཡང་ན།  ཀ་ལ་པིང་ཀའི་སྒྲ་དབྱངས་དག། ལེགས་པར་བཤད་པའི་སྒྲ་སྒྲོགས་ན།  ། སྒྲ་དབྱངས་ལྷ་མོའི་ཞལ་སྒོ་ལས།  ། བྱུང་བའི་གསུང་སྙན་དེ་དང་མཚུངས།  ། ཞེས་པ་ལྟ་བུ། ༈བཅུ་གཅིག་པ་རྨོངས་པའི་དཔེ།  ཤཱཀྱའི་དྲང་སྲོང་ཚངས་སྤྱོད་ལྡན་པ་ཡི།  ། མཛེས་སྐུ་དཔལ་གྱི་དུམ་བུར་ཉེར་འཁྲུལ་ནས།  ། དད་པའི་སྤུ་ལོང་ཆེས་ཆེར་གཡོ་བཞིན་དུ།  ། ཙནྡན་ལྗོན་པའི་ཤིང་ལ་གུས་པས་བཏུད།  ། ཅེས་དང་།  ཡང་ན།  དཔྱོད་ལྡན་གང་གི་སྙན་ངག་སྤེལ་ལེགས་མཆོག། དགེ་དབང་ཞལ་ལུང་ཁོ་ནར་ཉེར་བརྣགས་ཏེ།  ། ཁྱོད་གསུང་གླེགས་བུ་མཐོང་དེ་བསིལ་ལྗོངས་སྐད།  ། བསྒྱུར་མཛད་ལོ་པཎ་ཅི་ཞེས་སེམས་པས་བྲེལ།  ། ཞེས་དང་།  གཞན་ཡང་།  མཚོ་བྱུང་ལྷ་མོའི་ཞལ་དཀྱིལ་འདི།  ། ཆུ་ཤེལ་དབང་པོར་ཉེར་འཁྲུལ་ནས།  ། དགའ་བའི་མིག་འབུར་གྱེན་ཕྱོགས་ཏེ།  ། རི་བོང་མཚན་རིས་མེད་ཅེས་གླེང་།  ། ཞེས་པ་ལྟ་བུ། ༈བཅུ་གཉིས་པ་ཐེ་ཚོམ་དཔེ།  གུར་ཀུམ་རྡུལ་མང་བརྩེགས་པའི་ས་འཛིན་ཆེ།  ། སྣ་ཚོགས་བརྒྱ་བྱིན་གཞུ་ཡིས་སྤྲས་སམ་ཅི།  ། ཡང་ན་འཇམ་དབྱངས་ཁྱོད་སྐུ་ལྷ་རྫས་ཀྱི།  ། ན་བཟས་ཀླུབས་སྙམ་ཐེ་ཚོམ་ཁྱོགས་ལ་འཆང་།  ། ཞེས་དང་།  ཡང་ན།  དཀར་དྭངས་བདུད་རྩིར་འཁྱིལ་བཞད་འོ་མའི་མཚོ།  ། ཡིད་བཞིན་མཐོན་ཀའི་ལྗོན་པས་མཛེས་པའམ།  ། མཚོ་ལྡན་བཞིན་མཚར་དཀྱུས་རིང་འདྲེན་བྱེད་ཀྱིས།